Kitba ta' Elaine Degiorgio – Kordinatur Riżorsi Umani, FŻL Mintoff is-Salvatur ta' Malta: hekk kien jgħidli nannuwi kull darba li kont naqbadlu l-argument fuq il-Perit Dom Mintoff. Niftakar li kellu ritratt tal-Perit – kien kbir u miżmum sew u kull meta kont inħares lejn dan ir-raġel bil-pipa f'ħalqu kont ngħid bejni u bejn ruħi: imma dan il-bniedem x'għamel daqstant importanti għal pajjiżna li, jgħaddu kemm jgħaddu snin, baqa' fuq fomm kulħadd? Meta kont żgħira qajla kont nifhem xi tfisser tkun soċjalist, iżda iktar ma bdejt nikber, iżjed kelli ċ-ċans nidħol fil-fond biex nifhem l-ideologija tal-Partit Laburista. Żgur li meta nsemmu lil Mintoff ma nistgħux ma nsemmux Jum il-Ħelsien, waħda mill-isbaħ ġranet ta' ħajtu. Kull min kien max-xatt tal-Port il-Kbir seta' jħoss sens ta' kburija meta l-bandiera bajda u ħamra ħadet post dik Ingliża fuq il-monument fil-Birgu. Illum lanqas biss nimmaġinaw lil Malta taħt xi ħakma barranija. Komplejna nikbru u nistagħnew. Jum il-Ħelsien kien biss il-bidu ta' triq twila ta' immodernizzar tal-liġijiet u suq finanzjarju b'saħħtu. Jingħad ukoll li Mintoff qajjem lil Malta mill-faqar. Skont kif kienu jirrakkuntawli, wara t-Tieni Gwerra Dinjija f'Malta kien hawn faqar kbir. Tgħaddi mit-toroq u tara djar imwaqqgħin bix-xita ta' bombi li niżlu matul il-Gwerra. Kont tara tallaba ma' kull kantuniera u tfal jiġru ħafjin jitolbu għal xi loqma ħobż bħala l-ikla tal-ġurnata. Apparti s-sistema b'saħħitha tal-housing, fejn għall-ewwel darba familji mill-klassi tal-ħaddiema setgħu jixtru proprjetà bi prezz issussidjat u li jaffordjaw, Mintoff ipprovda wkoll għal sistema ta' pensjoni biex, hekk kif ħaddiem jispiċċa mix-xogħol, seta jibqa' jgħix ħajja ta' dinjità. Is-soċjaliżmu fit-tmexxija ta' Mintoff tintgħaraf minn miżuri radikali oħra li kien ħa meta introduċa l-pensjoni tar-romol u children's allowance li taw lil pajjiżna wiċċ ġdid b'middleclass ġdida b'ħafna ħaddiema jinqalgħu mill-faxxa l-baxxa tal-faqar għall-ħajja iżjed diċenti. Illum jien immur l-Università mingħajr ma nħallas lanqas ċenteżmu, grazzi għal ħsieb fit-tul ta' Mintoff fis-settur edukattiv. Mintoff beda jagħraf l-importanza tal-edukazzjoni biex jitkattar iżjed xogħol ta' kwalità. Kull darba li nsiefer bil-linja nazzjonali tal-ajru ta' pajjiżna niftakar li kien bil-perseveranza ta' Mintoff li llum għandna linja nazzjonal li, minkejja kull ostaklu, baqgħet tikkumbatti l-kompetizzjoni ħarxa ta' linji oħra internazzjonali. Illum lanqas biss għadna noħolmu li nsejħulhom 'għasafar taċ-ċomb'! Minn aspett legali, bħala mara, irrid nirringrazzja lil Mintoff għax kien hu li ta l-vot lin-nisa biex b'hekk kull ċittadin ingħata vuċi ugwali. Tajjeb li niftakru li kien Gvern Laburista li għażel l-ewwel President mara u reġa' kien Gvern Laburista li għażel mara biex tokkupa l-ogħla kariga tal-pajjiż. Għad-drittjiet ta' ugwaljanza, Mintoff kien minn ta' quddiem tant li kien hu li neħħa l-liġi li kienet tqis bħala att kriminali li tkun omosesswali. Illum il-ġurnata kellu jerġa' jkun Gvern Laburista li kompla jibni fuq dan it-tarf li ħalla Mintoff biex twittiet it-triq għal iżjed ugwaljanza. Fis-sitta ta' Awwissu ħabat il-mitt sena mit-twelid ta' dan ir-raġel. Min qatt kien jimmaġina li t-tfajjel minn Bormla li, sa minn meta kien fl-għoxrinijiet, beda jinteressa ruħu fil-politika u kellu jkun hu, flimkien ma mexxejja oħra, li jikteb l-istorja ta' pajjiżna u jnaqqax ismu ħdejn l-ikbar miżuri li ttieħdu matul iż-żminijiet. Nispiċċa bil-frażi l-iktar famuża tiegħu: Malta l-ewwel u qabel kollox! Grazzi Perit.